ՄԵՐԻ – Էլիզաբեթն ու Դոնալդն ինձ լսել կարողանալու համար այժմ չափազանց երջանիկ են: Ուստի կարող եմ ձեզ մի գաղտնիք հայտնել. Էլիզաբեթը Էլիզաբեթը չէ, և ոչ էլ Դոնալդն է Դոնալդը: Ահա՛ դրա վկայությունը՝ երեխան, որի մասին ասում էր Դոնալդը﹐Էլիզաբեթի աղջնակը չէ, խոսքը նույն երեխայի մասին չէ: Դոնալդի դստրիկի մի աչքը ճերմակ է, մյուսը՝ կարմիր, ինչպես Էլիզաբեթի դստրիկինը: Բայց Դոնալդի երեխայի աջ աչքն է ճերմակ﹐ ձախը՝ կարմիր, իսկ Էլիզաբեթի երեխայի աջ աչքն է կարմիր, ձախը՝ ճերմակ: Այսպիսով՝ Դոնալդի հիմնավորման ամբողջ համակարգը, բախվելով այս վերջին իրողությանը, փլուզվում է, ի չիք դարձնում տեսական հավաստիացումները: Չնայած զարմանալի զուգադիպություններին, որոնք անհերքելի փաստարկումներ են թվում, Դոնալդն ու Էլիզաբեթը, չլինելով նույն երեխայի ծնողները, Դոնալդն ու Էլիզաբեթը չեն: Դոնալդը որքան ուզենա կարող է կարծել, որ ինքը Դոնալդն է, Էլիզաբեթը որքան ուզենա կարող է կարծել﹐ որ ինքը Էլիզաբեթն է: Դոնալդը որքան ուզենա կարող է կարծել, որ Էլիզաբեթը Էլիզաբեթն է, Էլիզաբեթը որքան ուզենա կարող է կարծել﹐որ Դոնալդը Դոնալդն է: Երկուսն էլ չարաչար սխալվում են: Բայց ո՞վ է իսկական Դոնալդը: Ո՞վ է իսկական Էլիզաբեթը: Ո՞վ է շահագրգռված, որ երկարատևի այս թյուրիմացությունը: Տեղյակ չեմ: Ոչ էլ ուզում եմ իմանալ: Ամեն ինչ թողնենք այնպես, ինչպես եղե՛լ է, կա՛: (Նա մի քանի քայլ է անում դեպի դուռը, ապա վերադառնում, հայտնում է հանդիսատեսին): Իմ իսկական անունը Շերլոկ Հոլմս է: